מסגד הים (טבריה)

מסגד הים (ערבית: مسجد البحر, "מסג'ד אל-בחר") הוא מסגד בטבריה. המסגד קרוי גם "מסגד אל-רמל", "מסגד אל-שעבי" או "מסגד אל-בחרי".

תולדות המסגד
המסגד נבנה ב-1702 על חוף הכנרת, והיה אז המסגד היחיד בעיר. בשנות הארבעים של המאה ה-18 שופץ המסגד והורחב על ידי חאג' יוסף, אחיו של שליט הגליל דאהר אל-עומר, במקביל לבניית מסגד א-זידאני. המסגד עמד סמוך ל"שער הדייגים" ושימש בעיקר את דייגי העיר, אשר נהגו לקשור את סירותיהם בקמרון הצלבני המוצף שצמוד אליו מצפון. לאחר השיטפון שפקד את העיר בשנת 1934 ופינוי הריסותיה לעבר הכנרת, נוצרה הטיילת של העיר, ומאז שוב אין המסגד גובל בקו המים. 

לאחר מלחמת העצמאות בו עזבו ערביי טבריה את העיר נותר המסגד נטוש. החוג לחקר עתיקות טבריה ביקש לנצל את המסגד למוזיאון ולבקשת ראש העיר, משה צחר, נתן השיך טהאר סברי את הסכמתו לכך. חוזה להקמת המוזיאון אושר ביולי 1952 על ידי מועצת עריית טבריה והמוזיאון נחנך במאי 1953 עם מוצגים מתקופת היוונים, הרומאים, הביזנטים והערבים. בשנת 1978 הכירו משרדי הממשלה בצורך לשפץ את מבנה המסגד, אך לא נמצא לכך תקציב. בשנת 1979 יצאה מנהלת המוזיאון, אלישבע בלהורן, לגמלאות, מוצגי המוזיאון הועברו לאגף העתיקות והמוזיאון נסגר.

כיום עומד המסגד שומם.

קישורים חיצוניים

הערות שוליים

טבריה: מבני דת
הים (טבריה)
התקופה העות'מאנית: מבנים
מקומות גאוגרפיים ללא קואורדינטות